Document ID: 32005D0176

ΑΠΌΦΑΣΗ ΤΗΣ ΕΠΙΤΡΟΠΉΣ
της 1ης Μαρτίου 2005
για τον καθορισμό της κωδικοποιημένης μορφής και των κωδικών όσον αφορά τη γνωστοποίηση ασθενειών ζώων σύμφωνα με την οδηγία 82/894/ΕΟΚ του Συμβουλίου
[κοινοποιηθείσα υπό τον αριθμό Ε(2004) 993]
(Κείμενο που παρουσιάζει ενδιαφέρον για τον ΕΟΧ)
(2005/176/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 2 παράγραφος 3,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 57,
την οδηγία 82/894/ΕΟΚ του Συμβουλίου, της 21ης Δεκεμβρίου 1982, για τη γνωστοποίηση των ασθενειών των ζώων στο εσωτερικό της Κοινότητας (1), και ιδίως το άρθρο 5,
Εκτιμώντας τα ακόλουθα:
(1)
Η οδηγία 82/894/ΕΟΚ παραθέτει κατάλογο των ασθενειών των ζώων, η εμφάνιση των οποίων πρέπει να γνωστοποιείται στην Επιτροπή και τα άλλα κράτη μέλη.
(2)
Η απόφαση 2000/807/ΕΚ της Επιτροπής (2) καθόρισε την κωδικοποιημένη μορφή και τους κωδικούς για τη γνωστοποίηση των ασθενειών των ζώων σύμφωνα με την οδηγία 82/894/ΕΟΚ.
(3)
Οι χώρες που θα προσχωρήσουν σύντομα στην Ευρωπαϊκή Ένωση χρησιμοποιούν ανεπίσημα το σύστημα γνωστοποίησης ασθενειών ζώων (ADNS), αλλά τώρα πρέπει να επισημοποιηθεί η συμμετοχή τους.
(4)
Ορισμένα κράτη μέλη έχουν αναπροσαρμόσει κάποιους από τους κωδικούς που αναφέρονται στις περιφέρειές τους και πρέπει τώρα να πραγματοποιηθούν οι αντίστοιχες προσαρμογές στις σχετικές κοινοτικές διατάξεις.
(5)
Στις οικείες κοινοτικές διατάξεις πρέπει να συμπεριληφθούν χάρτες των διάφορων χωρών, με σκοπό την αποσαφήνιση των πληροφοριών που διαβιβάζονται στην Επιτροπή και τις χώρες που συμμετέχουν στο σύστημα ADNS.
(6)
Ορισμένες ασθένειες των ίππων και των μελισσών προστέθηκαν πρόσφατα στο παράρτημα Ι της οδηγίας 82/894/ΕΟΚ. Οι ασθένειες αυτές πρέπει να προστεθούν στον κατάλογο των ασθενειών ο οποίος περιλαμβάνεται στις διατάξεις σχετικά με την κωδικοποιημένη μορφή και τους κωδικούς για τη γνωστοποίηση των ασθενειών των ζώων.
(7)
Για λόγους σαφήνειας και εξορθολογισμού, η απόφαση 2000/807/ΕΚ πρέπει να καταργηθεί και να αντικατασταθεί.
(8)
Για την προστασία του απόρρητου χαρακτήρα των διαβιβαζόμενων πληροφοριών, δεν πρέπει να δημοσιευθούν τα παραρτήματα της παρούσας απόφασης.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο πλαίσιο των διαδικασιών για τη γνωστοποίηση των ασθενειών των ζώων, οι πληροφορίες για κρούσματα ασθενειών σύμφωνα με την οδηγία 82/894/ΕΟΚ διαβιβάζονται με χρήση των κωδικοποιημένων μορφών που ορίζονται στα παραρτήματα Ι, ΙΙ και ΙΙΙ της παρούσας απόφασης.
Άρθρο 2
Στο πλαίσιο των διαδικασιών για τη γνωστοποίηση των ασθενειών των ζώων, οι πληροφορίες για κρούσματα ασθενειών σύμφωνα με την οδηγία 82/894/ΕΟΚ διαβιβάζονται με χρήση των κωδικών που καθορίζονται στα παραρτήματα IV έως Χ της παρούσας απόφασης.
Άρθρο 3
Η απόφαση 2000/807/ΕΚ καταργείται.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 1 Μαρτίου 2005.

Labels: 12
6